SL Uradni list Evropske unije L 128/1

SPORAZUM

na podlagi Uredbe (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe

EVROPSKI PARLAMENT IN EVROPSKA INVESTICIJSKA BANKA (v nadaljnjem besedilu: stranki Sporazuma) –

— ob upoštevanju Pogodbe o Evropski uniji in zlasti člena 14 Pogodbe,

— ob upoštevanju Pogodbe o delovanju Evropske unije in zlasti členov 15, 16, 232, 308, 309 in 339 Pogodbe,

— ob upoštevanju Statuta Evropske investicijske banke (EIB) in zlasti člena 11(7) ter členov 16 in 18 Statuta,

— ob upoštevanju Uredbe (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (1) (v nadaljnjem besedilu: uredba o EFSI) in zlasti člena 17(5) Uredbe,

— ob upoštevanju Uredbe (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (2),

— ob upoštevanju Uredbe Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (3),

A. ker se z uredbo o EFSI vzpostavlja Evropski sklad za strateške naložbe (EFSI), jamstvo EU, jamstveni sklad EU, Evropsko svetovalno vozlišče za naložbe in Evropski portal naložbenih projektov;

B. ker bi moral biti namen EFSI s tem, da EIB zagotavlja sposobnost prevzemanja tveganj, v Uniji podpreti: (a) naložbe in (b) večji dostop do financiranja za podjetja in druge subjekte z do 3 000 zaposlenimi, s posebnim poudarkom na malih in srednjih podjetjih (MSP) ter malih podjetjih s srednje veliko tržno kapitalizacijo;

C. ker uredba o EFSI določa, da bi moral biti EFSI ustanovljen kot ločen, jasno prepoznaven in pregleden instrument, ki ga upravlja EIB in katerega operacije bi bilo treba jasno ločiti od drugih operacij EIB;

D. ker bi morala EIB, da se zagotovi odgovornost do evropskih državljanov, redno poročati Evropskemu parlamentu in Svetu o napredku, učinku in operacijah EFSI, zlasti o dodatnosti operacij, izvedenih v okviru EFSI, v primerjavi z običajnimi operacijami EIB, vključno s posebnimi dejavnostmi, v ta namen pa bi bilo treba sprejeti ustrezno ureditev;

E. ker Evropski parlament in EIB v skladu s členom 17(5) uredbe o EFSI skleneta sporazum o podrobni ureditvi izmenjave informacij med Evropskim parlamentom in EIB na podlagi uredbe o EFSI, med drugim o postopku za izbor izvršnega direktorja EFSI in njegovega namestnika;

F. ker je v členu 7(6) uredbe o EFSI določeno, da usmerjevalni odbor na podlagi odprtega in preglednega postopka v skladu s postopki EIB izbere po enega kandidata za položaj izvršnega direktorja in položaj namestnika izvršnega direktorja, ter da sta Evropski parlament in Svet v vseh fazah izbirnega postopka ustrezno in pravočasno obveščena, pri čemer se spoštujejo stroge zahteve glede zaupnosti. Po predstavitvi kandidata za vsak položaj in po odobritvi Evropskega parlamenta predsednik EIB imenuje izvršnega direktorja in namestnika izvršnega direktorja za triletni mandat, z možnostjo enkratnega ponovnega imenovanja;

G. ker je v členu 16(2) uredbe o EFSI določeno, da EIB, po potrebi v sodelovanju z Evropskim investicijskim skladom (EIS), enkrat letno Evropskemu parlamentu in Svetu predloži poročilo o operacijah financiranja in naložbenih operacijah EIB, ki jih zajema uredba o EFSI. Navedeno letno poročilo, ki vključuje informacije o operacijah in finančne informacije, ki so podrobneje navedene v členu 16(2) uredbe o EFSI, se objavi;

H. ker je v členu 17(1) uredbe o EFSI določeno, da predsednik usmerjevalnega odbora in izvršni direktor na zahtevo Evropskega parlamenta ali Sveta instituciji, ki to zahteva, poročata o uspešnosti EFSI, tudi z udeležbo na predstavitvi v Evropskem parlamentu;

I. ker je v členu 17(2) uredbe o EFSI nadalje določeno, da predsednik usmerjevalnega odbora in izvršni direktor ustno ali pisno odgovorita na vprašanja, ki jih Evropski parlament ali Svet naslovi na EFSI, in sicer v vsakem primeru v petih tednih od dneva prejema vprašanja;

J. ker je v členu 17(4) uredbe o EFSI določeno, da se predsednik EIB na zahtevo Evropskega parlamenta udeleži predstavitve v Evropskem parlamentu v zvezi z operacijami financiranja in naložbenimi operacijami EIB, ki jih zajema uredba o EFSI. Predsednik EIB ustno ali pisno odgovori na vprašanja, ki jih Evropski parlament ali Svet naslovi na EIB v zvezi z operacijami financiranja in naložbenimi operacijami EIB, ki jih zajema uredba o EFSI, in sicer v petih tednih od dneva prejema vprašanja;

K. ker je v členu 18(1) uredbe o EFSI določeno, da EIB do 5. januarja 2017 oceni delovanje EFSI. EIB oceno predloži Evropskemu parlamentu, Svetu in Komisiji;

L. ker ta sporazum ne vpliva na tristranski sporazum med Evropsko komisijo, Evropskim računskim sodiščem in Evropsko investicijsko banko z dne 27. oktobra 2003 –

SKLENETA NASLEDNJI SPORAZUM:

Člen 1

Namen in področje uporabe

Ta sporazum podrobno ureja izmenjavo informacij med Evropskim parlamentom in EIB iz uredbe o EFSI, med drugim o postopku za izbor izvršnega direktorja in njegovega namestnika.

ODDELEK I

DOSTOP DO INFORMACIJ

Člen 2

Redna poročila

2.1 V skladu s členom 14(9) uredbe o EFSI EIB predloži Evropskemu parlamentu, Svetu in Komisiji letno poročilo v zvezi s storitvami, ki jih zagotavlja EIAH, in izvrševanjem svojega proračuna, vključno z informacijami o prejetih pristojbinah in njihovi uporabi (v nadaljnjem besedilu: poročilo o EIAH).

EIB pri pripravi poročila o EIAH uporabi podatke za obdobje, ki se konča 31. decembra vsakega leta, in poročilo predloži najkasneje do 1. septembra naslednjega leta.

2.2 V skladu s členom 16(2) uredbe o EFSI EIB, po potrebi v sodelovanju z EIS, Evropskemu parlamentu in Svetu predloži letno poročilo o operacijah financiranja in naložbenih operacijah EIB, ki jih zajema uredba o EFSI (v nadaljnjem besedilu: poročilo o EFSI). Poročilo o EFSI vključuje:

(a) oceno operacij financiranja in naložbenih operacij EIB na ravni operacije, sektorja, države in regije ter njihove skladnosti z uredbo o EFSI, zlasti z merilom zagotavljanja dodatnosti, skupaj z oceno porazdelitve operacij financiranja in naložbenih operacij EIB po splošnih ciljih EFSI;

(b) oceno dodane vrednosti, mobilizacije sredstev zasebnega sektorja, pričakovane in dejanske realizacije ter rezultatov in učinka vseh operacij financiranja in naložbenih operacij EIB skupaj, vključno z učinkom na ustvarjanje delovnih mest;

(c) oceno, v kakšnem obsegu operacije, ki jih zajema uredba o EFSI, prispevajo k izpolnitvi splošnih ciljev sklada EFSI, vključno z oceno ravni naložb EFSI na področju raziskav, razvoja, inovacij in prometa (vključno s TEN-T in mobilnostjo v mestih), telekomunikacij, energetske infrastrukture ter energetske učinkovitosti;

(d) oceno skladnosti z zahtevami, kar zadeva uporabo jamstva EU, in s ključnimi kazalniki uspešnosti;

(e) oceno učinka vzvoda, ki so ga ustvarili projekti, ki jih podpira EFSI;

(f) opis projektov, kjer je podpora iz evropskih strukturnih in investicijskih skladov združena s podporo EFSI, in celoten znesek prispevkov iz vsakega vira;

(g) informacijo o finančnem znesku, prenesenem upravičencem, in oceno vseh operacij financiranja in naložbenih operacij EIB skupaj;

(h) oceno dodane vrednosti operacij financiranja in naložbenih operacij EIB ter skupnih tveganj, povezanih z njimi;

(i) podrobne informacije o unovčitvah jamstva EU, izgubah, donosih, izterjanih zneskih in vseh ostalih prejetih plačilih;

(j) finančna poročila o operacijah financiranja in naložbenih operacijah EIB, ki jih zajema uredba o EFSI, ki jih pregleda neodvisni zunanji revizor.

EIB pri pripravi poročila o EFSI uporabi podatke za obdobje, ki se konča 31. decembra vsakega leta, in poročilo predloži najkasneje do 31. maja naslednjega leta. Ne glede na določbe prvega pododstavka da EIB Evropskemu parlamentu na voljo neobdelane podatke v enaki obliki in v enakem časovnem obdobju (najkasneje do 31. marca leta, v katerem je treba pripraviti poročilo o EFSI) kot Komisiji.

2.3 Poročilo o EIAH in poročilo o EFSI se pripravita v angleškem jeziku.

Člen 3

Poročila o oceni EFSI

3.1 V skladu s členom 18(1) uredbe o EFSI EIB do 5. januarja 2017 oceni delovanje EFSI in to oceno predloži Evropskemu parlamentu.

3.2 V skladu s členom 18(3) uredbe o EFSI EIB do 30. junija 2018 in nato vsaka tri leta objavi izčrpno poročilo o delovanju EFSI, ki vključuje oceno učinka EFSI na naložbe v Uniji, ustvarjanje delovnih mest in dostop do financiranja za MSP in podjetja s srednje veliko tržno kapitalizacijo.

3.3 V skladu s členom 18(5) uredbe o EFSI EIB Evropskemu parlamentu pravočasno pošilja svoja neodvisna poročila in zagotovi, da svoja neodvisna poročila pravočasno pošilja tudi EIS, ter da v teh poročilih ocenjujeta učinke in rezultate, dosežene v praksi pri specifičnih dejavnostih EIB in EIS, izvedenih na podlagi uredbe o EFSI.

Odločitev o tem, ali je poleg poročil iz člena 3.1 in 3.2 treba pripraviti še ta neodvisna poročila, in kdaj naj se ta poročila pripravijo, sprejmeta izključno EIB oziroma EIS.

3.4 Poročila iz tega člena se pošljejo Evropskemu parlamentu nemudoma po tem, ko jih EIB oziroma EIS odobrita.

3.5 Poročila iz tega člena se pripravijo v angleškem jeziku.

Člen 4

Poročanje o spremembah sporazuma o EFSI

V skladu s točko (i) člena 4(2) uredbe o EFSI mora sporazum o upravljanju EFSI in odobritvi jamstva EU, sklenjen med Komisijo in EIB, (v nadaljnjem besedilu: sporazum o EFSI) vključevati obveznost poročanja Evropskemu parlamentu o spremembah sporazuma o EFSI.

Člen 5

Odločitve naložbenega odbora

5.1 V skladu s tretjim pododstavkom člena 7(12) uredbe o EFSI EIB Evropskemu parlamentu predloži seznam vseh odločitev naložbenega odbora EFSI, s katerimi je ta zavrnil uporabo jamstva EU.

5.2 Seznam iz člena 5.1 EIB Evropskemu parlamentu predloži dvakrat na leto, do 31. marca in 30. septembra.

5.3 Za podatke, ki jih EIB predloži Evropskemu parlamentu v skladu s členom 5.1, veljajo stroge zahteve glede zaupnosti, Evropski parlament pa jih obravnava v skladu z določbami člena 10.

5.4 Brez poseganja v člen 5.3 EIB Evropskemu parlamentu posreduje vse odločitve naložbenega odbora EFSI o uporabi jamstva EU, takoj ko postanejo dostopne. Kadar je primerno, EIB na seznam odločitev o odobritvi uporabe jamstva EU vključi podatke o operacijah, predvsem njihov opis, identiteto nosilca projekta ali finančnega posrednika in cilje projekta, ki ga EIB podpira prek EFSI. Pri poslovno občutljivih odločitvah EIB te odločitve in podatke o nosilcu projekta ali finančnem posredniku posreduje ob koncu financiranja oziroma prej, če poslovna občutljivost preneha.

5.5 V skladu z drugim pododstavkom člena 7(12) uredbe o EFSI so odločitve naložbenega odbora EFSI o odobritvi uporabe jamstva EU javne in dostopne.

Člen 6

Spremembe omejitev sektorske ali geografske koncentracije portfelja EFSI

6.1 Če se usmerjevalni odbor EFSI odloči spremeniti okvirne omejitve sektorske ali geografske koncentracije portfelja EFSI, svojo odločitev v skladu s točko 8 Priloge II k uredbi o EFSI obrazloži Evropskemu parlamentu.

6.2 V skladu z drugim pododstavkom člena 7(3) uredbe o EFSI se zapisniki sej usmerjevalnega odbora objavijo, takoj ko jih usmerjevalni odbor potrdi. Ti zapisniki se, skupaj s pisno obrazložitvijo o spremembi iz člena 6.1, posredujejo Evropskemu parlamentu, takoj ko postanejo dostopni, najkasneje pa ob objavi zapisnika.

ODDELEK II

AD HOC POROČANJE IN ODGOVARJANJE NA VPRAŠANJA

Člen 7

Ad hoc poročanje, predstavitve in druge seje

7.1 V skladu s členom 17(4) uredbe o EFSI se predsednik EIB na zahtevo pristojnih odborov Evropskega parlamenta udeleži vsaj ene predstavitve v Evropskem parlamentu v zvezi z operacijami financiranja in naložbenimi operacijami EIB, ki jih zajema uredba o EFSI. Pristojni odbori Evropskega parlamenta in EIB se dogovorijo o datumu te predstavitve za prihodnje leto.

7.2 Poleg tega lahko pristojni odbori Evropskega parlamenta predsednika EIB vabijo na dodatne ad hoc seje za vprašanja, ki jih Evropski parlament na EIB naslovi v zvezi z operacijami financiranja in naložbenimi operacijami EIB, ki jih zajema uredba o EFSI.

O datumu teh ad hoc sej, ki se organizirajo, kakor hitro je to praktično mogoče, najkasneje pa v petih tednih od dneva zahteve pristojnih odborov Evropskega parlamenta, se dogovorijo pristojni odbori Evropskega parlamenta in EIB.

V skladu z ustreznimi določbami Poslovnika Evropskega parlamenta so lahko te predstavitve in ad hoc seje zaupne.

7.3 Na zahtevo predsednika EIB ali predsednika pristojnega odbora Evropskega parlamenta in v medsebojnem dogovoru se lahko predstavitev in ad hoc sej, tudi zaupnih sej, iz členov 7.1 in 7.2, udeležijo tudi vodilni uslužbenci EIB in EIS.

7.4 Na zahtevo predsednika pristojnega odbora Evropskega parlamenta lahko pristojni odbori Evropskega parlamenta vodilne uslužbence EIB vabijo na ad hoc izmenjave mnenj o vprašanjih, ki jih Evropski parlament na EIB naslovi v zvezi z operacijami financiranja in naložbenimi operacijami EIB, ki jih zajema uredba o EFSI; te izmenjave mnenj se organizirajo na medsebojno dogovorjen datum.

V skladu z ustreznimi določbami Poslovnika Evropskega parlamenta so lahko te ad hoc izmenjave mnenj zaupne.

7.5 V skladu s členom 17(1) uredbe o EFSI izvršni direktor EFSI na zahtevo pristojnih odborov Evropskega parlamenta poroča o uspešnosti EFSI, tudi z udeležbo na predstavitvi v Evropskem parlamentu.

O datumu teh ad hoc sej, ki se organizirajo, kakor hitro je to praktično mogoče, najkasneje pa v petih tednih od dneva zahteve pristojnih odborov Evropskega parlamenta, se medsebojno dogovorijo pristojni odbori Evropskega parlamenta in izvršni direktor EIB.

Poročanje izvršnega direktorja EFSI Evropskemu parlamentu o uspešnosti EFSI lahko poteka v obliki ad hoc sej s pristojnimi odbori Evropskega parlamenta, ki se organizirajo na zahtevo teh pristojnih odborov na medsebojno dogovorjen datum.

V skladu z ustreznimi določbami Poslovnika Evropskega parlamenta so lahko te predstavitve in ad hoc seje zaupne.

7.6 Na obrazloženo zahtevo izvršnega direktorja EFSI ali predsednika pristojnega odbora Evropskega parlamenta in v medsebojnem dogovoru se lahko predstavitev in ad hoc sej, tudi zaupnih sej, iz člena 7.5 udeležijo tudi vodilni uslužbenci EIB ali EIS.

Člen 8

Odgovarjanje na vprašanja

8.1 V skladu s členom 17(4) uredbe o EFSI predsednik EIB na zahtevo pristojnih odborov Evropskega parlamenta ustno ali pisno odgovori na vprašanja, ki jih Evropski parlament naslovi na EIB v zvezi z operacijami financiranja in naložbenimi operacijami EIB, ki jih zajema uredba o EFSI.

8.2 V skladu s členom 17(2) uredbe o EFSI izvršni direktor EFSI ustno ali pisno odgovori na vprašanja, ki jih Evropski parlament naslovi na EFSI.

8.3 Evropski parlament vsa vprašanja predsedniku EIB na podlagi člena 8.1 naslovi preko predsednika pristojnega odbora Evropskega parlamenta. Evropski parlament vsa vprašanja izvršnemu direktorju EFSI na podlagi člena 8.2 naslovi preko predsednika pristojnega odbora Evropskega parlamenta in sekretariata EFSI.

8.4 Odgovori na vsa vprašanja Evropskega parlamenta predsedniku EIB na podlagi člena 8.1 ali izvršnemu direktorju EFSI na podlagi člena 8.2 se posredujejo v najkrajšem možnem času in v vsakem primeru v petih tednih od dneva prejema vprašanja.

Ustni odgovori na vprašanja Evropskega parlamenta predsedniku EIB na podlagi člena 8.1 ali izvršnemu direktorju EFSI na podlagi člena 8.2 se lahko posredujejo na ad hoc sejah iz člena 7.2 oziroma tretjega pododstavka člena 7.5.

ODDELEK III

IZBIRNI POSTOPKI

Člen 9

Izbirni postopek za izvršnega direktorja in namestnika izvršnega direktorja

9.1 EIB sestavi merila za izbiro izvršnega direktorja EFSI in njegovega namestnika v skladu z uredbo o EFSI, vključno z zahtevanimi spretnostmi, znanjem in izkušnjami za doseganje najvišjih standardov in raznolikosti, vključno z zastopanostjo obeh spolov.

9.2 EIB o prostem delovnem mestu obvesti ustrezne odbore Evropskega parlamenta dva tedna pred objavo tega prostega delovnega mesta, vključno z natančnim opisom odprtega izbirnega postopka, ki ga bo EIB uporabil.

9.3 EIB obvesti ustrezne odbore Evropskega parlamenta o sestavi nabora prijavljenih oseb (število prijav, poklicne izkušnje ter razmerje po spolu in narodnosti), pa tudi o metodi, ki bo uporabljena za analizo nabora prijav. Na podlagi takšnega predizbora se pripravi seznam z ožjim izborom vsaj dveh kandidatov, ki ga bo EIB predlagal usmerjevalnemu odboru.

9.4 EIB ustreznim odborom Evropskega parlamenta predloži seznam z ožjim izborom kandidatov. EIB seznam z ožjim izborom predloži vsaj tri tedne pred končno izbiro kandidata, ki jo opravi usmerjevalni odbor.

9.5 Ustrezni odbori Evropskega parlamenta lahko vprašanja glede izbirnih meril ali seznama z ožjim izborom kandidatov ali obojega zastavijo v enem tednu od prejema seznama. EIB pisno odgovori v dveh tednih.

9.6 Postopek odobritve zajema naslednje korake:

(a) EIB svoj predlog za izvršnega direktorja in njegovega namestnika Evropskemu parlamentu pošlje skupaj s pisno obrazložitvijo za svoj izbor;

(b) Evropski parlament čim prej in najkasneje v štirih tednih organizira predstavitev s kandidatom za vsakega od obeh položajev;

(c) odločitev o odobritvi predlogov Evropski parlament sprejme tako, da vsak od ustreznih odborov glasuje o osnutku resolucije, čemur sledi glasovanje za odobritev ali zavrnitev te resolucije, ki se opravi v roku šestih tednov po vložitvi predloga.

9.7 Po odobritvi Evropskega parlamenta predsednik EIB imenuje izvršnega direktorja in njegovega namestnika v skladu z določbami uredbe o EFSI.

9.8 Če Evropski parlament ne odobri predloga, lahko EIB izmed drugih obstoječih kandidatov predlaga novega ali pa začne nov izbirni postopek.

9.9 EIB brez nepotrebnega odlašanja uradno obvesti Evropski parlament o vseh odpovedih, razrešitvah, začasnih nadomeščanjih ali prostih delovnih mestih v upravni strukturi EFSI.

ODDELEK IV

SPLOŠNE DOLOČBE

Člen 10

Zaupnost

10.1 Upoštevajoč dejstvo, da so lahko nekateri podatki, izmenjani v okviru tega sporazuma, zaupni ali poslovno občutljivi, se stranki Sporazuma obvežeta, da brez predhodnega pisnega soglasja druge stranke ne bosta razkrili nobenih zaupnih podatkov, ki jih prejmeta v tem okviru.

Ta obveza ne velja za posredovanje podatkov, ki se zahtevajo z zakonom, predpisi, pogodbo ali sodno odločbo pristojnega sodišča, in ne posega v ustrezne določbe uredbe o EFSI glede preglednosti in javnega razkritja informacij.

Za namene tega sporazuma „zaupni podatki“ pomenijo vse podatke v pisni ali drugi trajni obliki, vključno z elektronsko, ki so jasno prepoznavni kot zaupni.

EIB se pri označevanju podatkov z oznako zaupno ravna skladno s svojo politiko preglednosti, kot je objavljena na njenem spletišču v trenutku, ko se ti podatki posredujejo Evropskemu parlamentu.

10.2 Evropski parlament obravnava in ščiti vse zaupne podatke, ki jih EIB posreduje na podlagi tega sporazuma, v skladu z ustreznimi določbami Poslovnika Evropskega parlamenta, zlasti členom 210a (Postopek za posvetovanje z odborom o zaupnih informacijah, ki jih prejme Parlament) in Sklepom predsedstva Evropskega parlamenta z dne 15. aprila 2013 o pravilniku o obdelavi zaupnih podatkov v Evropskem parlamentu (4), ob upoštevanju „drugih zaupnih podatkov“ (kot so tam opredeljeni).

10.3 Evropski parlament v skladu z ustreznimi določbami svojega Poslovnika vodi seznam oseb, ki obravnavajo zaupne podatke.

10.4 Evropski parlament in EIB se medsebojno obveščata o začetku in končnem rezultatu vseh pravosodnih, upravnih ali drugih postopkov, v okviru katerih se zahteva dostop do zaupnih podatkov, ki jih je EIB posredovala Evropskemu parlamentu.

Člen 11

Pripravljalni delovni sestanki

11.1 Z namenom priprave izmenjave mnenj, predstavitev ali drugih oblik sodelovanja po tem sporazumu se delovni sestanki na ravni osebja organizirajo, če tako zahteva Evropski parlament ali EIB.

11.2 Delovni sestanki se organizirajo vsaj teden dni pred izmenjavo mnenj, predstavitvijo ali drugo obliko sodelovanja, s katero so povezani.

Člen 12

Jezikovna ureditev

Zahteve Evropskega parlamenta na podlagi tega sporazuma se lahko EIB posredujejo v katerem koli od uradnih jezikov Unije. Odgovori EIB se pripravijo v angleškem jeziku.

Člen 13

Končne določbe

13.1 Stranki redno ocenjujeta izvajanje tega sporazuma v praksi in opravita pregled takoj, ko začne veljati uredba, ki podaljšuje trajanje EFSI, in še enkrat do 30. junija 2019, glede na praktične izkušnje pri izvajanju.

13.2 Ta sporazum začne veljati na dan po njegovem podpisu.

13.3 Ta sporazum se objavi v Uradnem listu Evropske unije.

V Bruslju, 2. maja 2017 Za Evropski parlament Predsednik A. TAJANI V Luxembourgu, 3. aprila 2017 Za Evropsko investicijsko banko Predsednik W. HOYER

(1) UL L 169, 1.7.2015, str. 1.

(2) UL L 8, 12.1.2001, str. 1.

(3) UL L 145, 31.5.2001, str. 43.

(4) UL C 96, 1.4.2014, str. 1.